39. schôdza NR SR - 4.deň - A. dopoludnia
Dátum: 2025-09-12
Poslanec: Viskupič, Marián (SaS)
Druh vystúpenia: Vystúpenie v rozprave

104. Ďakujem pekne. Vážený pán predsedajúci, vážený pán minister, kolegyne, kolegovia, tak rokujeme o návrhu vlády na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v súvislosti s konsolidáciou verejných financií. No, budem sa skutočne snažiť držať sa skráteného legislatívneho konania. Keby sme tu mali kolegu Ondra Dostála, ten by to vysvetlil úplne presne, ale teda skúsim aj ja. V prvom rade treba povedať, že skrátené legislatívne konanie sa fakt používa v mimoriadnych situáciách, ale nie v tom, že v mimoriadnych situáciách, ktoré sú tu dva roky, len si ich nejak niekto odmieta všimnúť, ale v mimoriadnych situáciách, ktoré vznikajú skutočne že vplyvom čohokoľvek, hej, ale vznikajú rýchlo, okamžite, treba na ne reagovať extrémne rýchlo práve vtedy alebo v tých prípadoch, kedy jednoducho ten riadny legislatívny proces, ktorý, samozrejme, nejaké mesiace trvá, povedzme trvá, nech trvá polroka, celý, tak proste by tá reakcia bola neskorá a jednoducho skutočne by hrozili napríklad nejaké hospodárske škody alebo škody na zdraví, alebo, alebo nejaké ďalšie, hej? Čiže to by bolo niečo, prečo by malo zmysel skrátené legislatívne konanie. Áno, veď tiež už mám nejaké skúsenosti, som v treťom volebnom období, v ktorom som poslancom, a boli situácie, samozrejme, kedy sa takéto niečo dialo. Boli skrátené legislatívne konania, ktoré mali zmysel či už teda z jednej vlády, ale okej, ja beriem, aj za tejto vlády boli niektoré situácie, kde dávalo zmysel, určite áno, skrátené legislatívne konanie. Ale jednoducho to nie je situácia konsolidácie, nie je. Tá potreba, môže tam byť napísané čokoľvek v tom odôvodnení, ale tá potreba, tá situácia proste zlého stavu verejných financií, hroziacich vysokých úrokov, hroziaceho rýchleho rastu dlhu, to nevzniklo ani včera, ani predvčerom, ani pred mesiacom, dokonca ani nie pred rokom. Povedzme si pár faktov. Tie čísla sú uvedené v odôvodnení, alebo teda časť z nich, takže držím sa, držím sa toho. Deficit verejných financií v roku 2023 bol 5,2 %. Už v roku 2023 to táto vláda aktuálna, vládla dva mesiace, bolo jasné, že sú verejné financie aktuálne že v zlom stave, hej? Boli, v roku dvetis... a urobili prvý konsolidačný balíček. A ten povedzme tam okej, jasné, proste vláda sem prišla v novembri, a teda chcela hasiť nejaké problémy a v poriadku, samozrejme, že keď chcela urobiť zmeny od 1. 1. ´24, tam malo význam skrátené legislatívne konanie, okej, ale proste nie teraz. Potom dobre, bol nejaký balíček, neúspešný, to ako je dnes jasné prečo, pretože v roku 2024 bol deficit verejných financií, teda vlani bol deficit verejných financií 5,3 % hrubého domáceho produktu. To znamená ešte vyšší. To znamená, aj ten, kto spal ešte v roku ´23, tak už v priebehu roku ´24 mal vnímať a vnímal, hej, že tie verejné financie za prvé sú v ešte horšom stave, než rok predtým, v ešte horšej situácii, pretože ten balíček nefungoval. Veď tam minister chcel o takmer jedno percento znížiť deficit, hej? Čiže už, už na konci roku ´24, to stále sme vlastne skoro o rok ešte dozadu, už tam bolo jasné, že tie verejné financie nielenže sa nezlepšujú, ale že sa zhoršujú, že balíček, že ozdravná kúra nefungovala a že deficit je ešte vyšší, hej? Už vtedy, vtedy muselo byť aj tomu najospalejšiemu ekonómovi jasné, že verejné financie sú v zlom stave. Dobre, vznikol rozpočet, už teda menej ambicióznejší ako na začiatku, ale aj ten hovoril o tom, že pre tento rok, že pre tento rok bol cielený deficit alebo rozpočtovaný deficit 4,7, to je jedno, 4,7 % hrubého domáceho produktu. Dnes sme teda v deviatom mesiaci, ešte stále nie na konci roka, máme rozpočtovú radu, ktorá má rozpočtový semafor, ktorá priebežne prepočítava, ako sa vyvíja reálna rozpočtová situácia oproti tomu narozpočtovanému. No keď si to kliknete dnes, aj pán minister to môže spraviť, tak je tam 5,2 %. Čiže deficit rozpočtu je o pol percenta vyšší než cielený. A tam nevzniklo že dneska, to sa tam pomaličky hromadí od začiatku roka. Čiže aj ten nieže ospalý ekonóm, ale ja ten ekonóm, ktorý sa vrátil z dlhodobého pobytu na Marse, by vlastne v priebehu roku 2025 mal zistiť, že teda verejné financie sú v zlom stave, lebo však pozrel sa na deficit ´24, a že ten stav sa nezlepšuje, práve naopak, zhoršuje, pretože rozpočtová rada pravidelne informuje o aktuálnom stave. Takže keď by aj, aj skôr nie, tak v januári, v januári tohto roka mohla a mala vládna koalícia začať pracovať na konsolidačnom balíčku č. 3. A jednoducho to, čo tu dnes máme, SLK hovorí o niekoľkých zákonoch, tých niekoľko zákonov je že 20. Tento balíček mení 20, hej, dvadsať rôznych zákonov, tak osemnásť z nich sa malo kľudne začať riešiť vlastne v tom januári štandardným legislatívnym procesom, hej, dneska sme ich tu mohli mať, prvé z nich mohli byť možno na júnovej schôdzi, ostatné mohli byť teraz v riadnom legislatívnom procese, tak ako sme tu mali šesť iných zákonov z ministerstva financií, ktoré teda ale, bohužiaľ, sa nevenovali konsolidácii, ale iným, okej, dôležitým veciam, ale osemnásť z nich tu malo byť v štandardnom legislatívnom procese. A dobre, keby ste boli prišli tu, že potrebujete ešte dva a tie budú v skrátenom, tak zasa poviem, že nemusím s tým súhlasiť, ale poviem, že okej, hej, že tých 10 % tej konsolidácie nejak uniklo tej pozornosti alebo sa situácia ozaj zmenila a tie dva zákony zvyšné treba teda dať v skrátenom ako lex konsolidácia, raz, dva, tri, hej? Okej. To, to by sa dalo pochopiť. Ale nie takto. Nie dvadsať a nie za situácie, keď hovorím, aj ekonóm, ktorý sa vrátil z dlhodobého pobytu na Marse, proste už v januári tohto roku vedel o tom, že tie verejné financie sú za jedno zlé a za druhé, že tá situácia má tendenciu sa ešte zhoršovať. Predkladateľ, vlastne vláda, ani nie tak minister financií, píšu teda, že deficit verejných financií a dlh verejnej správy sa v uplynulých rokoch alebo v uplynulých rokoch výrazne vzrástli. Vzrástli, to je úplne pravda. A treba ale povedať, že kde a kedy, hej? Ja odmietam to, ako pán minister hovorí, že vlastne on tu, veď to zasa reagujem na jeho úvodné slovo, že sem prišiel s tým, že to sú dlhy predchádzajúcich vlád, hej, a on tie rieši. Veď áno, akože ani tie miliardy, ktoré proste sa zadlžilo Slovensko v minulom volebnom období, nebolo to málo, nebolo, ja to, ja to priznávam, hej, boli tu krízy, bola tu skutočne mimoriadna situácia, ale jednoducho to je polovičná miera zadlžovania oproti tomu, čo predvádza táto vláda. Ja nemám rád relativizáciu. To, že táto vláda robí verejné financie zle, že nás zadlžuje dvojnásobnou rýchlosťou ako predchádzajúca, že to, čo nás zadlžila, všetky tri tie vlády dokopy za tri a pol roka, je menej ako to, čo nás zadlžila táto, táto vláda za dva roky. Jednoducho to neznamená, že tá predchádzajúca to robila dobre, hej, to to neznamená. Ale znamená to to, že aktuálna vláda to robí horšie, výrazne horšie, životu nebezpečne horšie pre živnostníkov, pre občanov, pre veľké firmy, pre budúcnosť Slovenska, pre naše deti, ktoré proste idú preč. Toto, toto je ten problém. Ako veď ste hovorili, že to budete robiť lepšie. Minister tu proste rozprával, už tohto roku sme mali mať už dvojpercentný deficit. Jednoducho, bohužiaľ, tá realita je, že sa to robí podstatne-podstatne-podstatne horšie. A aby som sa vrátil k tej myšlienke na začiatku, táto konsolidácia rieši nie to nešťastné každo-týždňové testovanie covid. To nebol, to nebol dlhodobý výdavok, hej? Štrukturálny. To sa stalo, ja poviem tiež, že to bola chyba, ale to boli raz minuté peniaze a bodka. Tam už len treba zaplatiť ten dlh, za ktorý proste sa to urobilo, ale to nemusíte teraz riešiť. To, to nie je problém proste. To nie je pravda, čo minister hovorí. Teraz idete v konsolidácii 3 riešiť hlavne tie dlhy, ktoré sa vyrobili za posledné dva roky. Tých 16 miliárd. Len, len problém je ten, že sa to, to sú tie paralely, opäť tretíkrát sa to deje v skrátenom legislatívnom konaní, dvakrát to nepomohlo, dvakrát to nepomohlo a jednoducho teraz to ide presne rovnaká metóda, hej? Vlani sa zvýšilo o jedno percento zdravotný odvod na strane podnikateľov, zamestnávateľov, hej? No tak prišlo 350 miliónov do rozpočtu, zaprášilo sa po nich, deficit je ešte vyšší než vlani a v absolútnych číslach je to ešte, ešte viac a jednoducho namiesto, aby sa teda zistilo a zanalyzovalo, že asi to teda nepomáha, no tak teraz pozrieme, pozrieme do toho balíka, ktorý ideme prijímať v skrátenom legislatívnom konaní, a zasa je tam zvýšenie zdravotného odvodu.